

**ΕΡΤ2 – Τροποποιήσεις και ενημερωτικό σημείωμα προγράμματος**

**Σας ενημερώνουμε ότι την Κυριακή 5/11/2023, στις 08:00, θα μεταδοθεί από την ΕΡΤ2 Αρχιερατικό Συλλείτουργο και Χειροτονία του Επισκόπου Φωτικής κ. Νεκταρίου.**

**Απευθείας μετάδοση από τον Καθεδρικό Ιερό Ναό Αθηνών, η οποία θα διαρκέσει έως τις 11:30.**

**Ως εκ τούτου, η εκπομπή «Η ΠΙΣΤΗ ΚΙΝΕΙ ΤΟ ΘΑΥΜΑ» (Ε) δεν θα μεταδοθεί.**

**Επίσης, σας ενημερώνουμε ότι το πρόγραμμα της ΕΡΤ2 μεταβάλλεται ως εξής:**

**ΤΕΤΑΡΤΗ 8/11/2023, στις 17:00: Η AΡΧΑΙΑ ΣΚΟΥΡΙΑ - ΕΡΤ ΑΡΧΕΙΟ (Ε) Κ8 W**

**Κοινωνική-δραματική σειρά, βασισμένη στο ομότιτλο μυθιστόρημα της Μάρως Δούκα, παραγωγής 1983**

**Σκηνοθεσία:** Κώστας Αριστόπουλος

**Σενάριο-διασκευή:** Λία Μεγάλου-Σεφεριάδη

**Συγγραφέας:** Μάρω Δούκα

**Διεύθυνση φωτογραφίας:** Λευτέρης Παυλόπουλος

**Ενδυματολόγος:** Αναστασία Αρσένη

**Παίζουν:** Αλεξάνδρα Λαδικού, Νικήτας Τσακίρογλου, Κατερίνα Μαραγκού, Καίτη Πάνου, Ειρήνη Κουμαριανού, Ειρήνη Ιγγλέση, Σταύρος Τορνές, Μυρτώ Παράσχη, Μιχάλης Γούναρης, Θέμις Μπαζάκα, Κώστας Χαλκιάς, Θάνος Καληώρας, Σπύρος Μαβίδης, Μαριάννα Κουτάλου, Στράτος Παχής, Ντενίζ Μπαλτσαβιά, Αννέτα Παπαθανασίου, Κώστας Μπακάλης, Νατάσα Τσακαρισιάνου, Κώστας Τσιάνος, Πόπη Αλκούλη, Χριστιάνα Φράγκου, Κώστας Κοντογιάννης, Πέτρος Κυρίμης, Λούλα Καναρέλη, Μάνος Βενιέρης

**Γενική υπόθεση:** Η ιστορία της Μυρσίνης (Κατερίνα Μαραγκού), μιας ευαίσθητης και έξυπνης νέας που ενηλικιώνεται την εποχή της δικτατορίας (1967-1974) και γνωρίζει τον κόσμο, κυρίως μέσα από την ερωτική της σχέση με τον Παύλο (Νικήτα Τσακίρογλου), πρώην στέλεχος της Νεολαίας Λαμπράκη, που τη μυεί στο φοιτητικό κίνημα και στις αξίες του αντιδικτατορικού αγώνα.

**Επεισόδιο 1ο.** Η Μυρσίνη γνωρίζει τον Παύλο, στέλεχος της Νεολαίας Λαμπράκη, που αρχίζει να της δίνει μια γεύση ενηλικίωσης και πολιτικής συνειδητοποίησης. Ταυτόχρονα, γνωρίζουμε την οικογένεια της Μυρσίνης στο πατρικό σπίτι. Ο Τέλης, ο πατέρας της κοπέλας, συγκρούεται με τη Ναταλία, τη μητέρα της, εξαιτίας της φιλενάδας του της Ξένιας, ενώ η Λουκία, παιδική φίλη της Ναταλίας και σταθερός δεσμός του Τέλη, τον αποφεύγει για όλα αυτά που συμβαίνουν.

**Επεισόδιο 2ο.** Κήρυξη της δικτατορίας το 1967. Η Μυρσίνη φεύγει από το σπίτι της για να μάθει νέα. Το ίδιο και ο πατέρας της που πάει στο γραφείο του στην εφημερίδα. Η Καλλιόπη, γκουβερνάντα της Μυρσίνης, αγωνιά γιατί εκείνη αργεί να γυρίσει, ενώ στο μεταξύ έχει συλληφθεί ο οικογενειακός τους φίλος, Ανέστης. Ο θείος της Ναταλίας, ο συνταξιούχος στρατηγός Ιωακείμ, είναι με το μέρος των συνταγματαρχών.

Η οικογένεια της Μυρσίνης, αποφασίζει να πάει στο σπίτι της θείας Βικτωρίας, αδελφής του Τέλη, μήπως μάθουν νεότερα. Η Μυρσίνη ανησυχεί, γιατί ο Παύλος έχει εξαφανιστεί.

**ΣΗΜ: Η ξένη σειρά: ΣΕΡΛΟΚ ΧΟΛΜΣ: ΤΟ ΛΑΓΩΝΙΚΟ ΤΩΝ ΜΠΑΣΚΕΡΒΙΛ δεν θα μεταδοθεί.**

**ΠΕΜΠΤΗ 9/11/2023, στις 17:00: Η AΡΧΑΙΑ ΣΚΟΥΡΙΑ - ΕΡΤ ΑΡΧΕΙΟ (Ε) Κ8 W**

**Κοινωνική-δραματική σειρά, βασισμένη στο ομότιτλο μυθιστόρημα της Μάρως Δούκα, παραγωγής 1983**

**Επεισόδιο 3ο.**

**Επεισόδιο 4ο.** Παραμονές Χριστουγέννων, η Μυρσίνη επισκέπτεται την κυρα-Παρασκευή, που ο γιος της είναι εξορία και της δίνει χρήματα.

Στο πατρικό σπίτι της Μυρσίνης γιορτάζουν την Παραμονή του καινούργιου χρόνου.

Η Ξένια εξομολογείται στη Μυρσίνη τη σχέση της με τον πατέρα της και ότι είναι έγκυος.

Ο Ανέστης γυρίζει από την εξορία και γιορτάζουν τον ερχομό του.

Η Μυρσίνη συναντιέται με τον Παύλο στο πανεπιστήμιο. Αποφασίζει να φύγει από το σπίτι και να μείνει μόνη της.

**ΣΗΜ: Η ξένη σειρά: ΣΕΡΛΟΚ ΧΟΛΜΣ: Ο ΜΕΤΡ ΤΟΥ ΕΚΒΙΑΣΜΟΥ δεν θα μεταδοθεί.**

**ΠΑΡΑΣΚΕΥΗ 10/11/2023, στις 17:00: Η AΡΧΑΙΑ ΣΚΟΥΡΙΑ - ΕΡΤ ΑΡΧΕΙΟ (Ε) Κ8 W**

**Κοινωνική-δραματική σειρά, βασισμένη στο ομότιτλο μυθιστόρημα της Μάρως Δούκα, παραγωγής 1983**

**Επεισόδιο 5ο.** Ο Φώντας βοηθά τη Μυρσίνη να φτιάξει το καινούργιο της σπίτι και τη βάζει στην «οργάνωση», όπου γνωρίζεται με τον Δημήτρη και τον Γιώργο που είναι μέλη της.

Η Καλλιόπη, που την επισκέπτεται συχνά, προσπαθεί να την πείσει να επιστρέψει κοντά τους.

Στο μεταξύ, η Μυρσίνη με τον Φώντα, τον Γιώργο και τον Δημήτρη δουλεύουν για την οργάνωση, τυπώνοντας και μοιράζοντας τις νύχτες προκηρύξεις.

**Επεισόδιο 6ο.** Ο Δημήτρης διηγείται στη Μυρσίνη τη ζωή του. Κρύβεται από την Ασφάλεια, ενώ παράλληλα ψάχνει για δουλειά. Στο μεταξύ, συλλαμβάνουν τον πατέρα του, που βαριά άρρωστος μπαίνει στο νοσοκομείο. Η Μυρσίνη γνωρίζει τους γονείς του Δημήτρη. Η Ασφάλεια συλλαμβάνει τον Γιώργο, ενώ ο Φώντας και η Μυρσίνη προσπαθούν να κρυφτούν.

**ΣΗΜ: Η ξένη σειρά: ΣΕΡΛΟΚ ΧΟΛΜΣ: Ο ΠΕΡΙΖΗΤΗΤΟΣ ΕΡΓΕΝΗΣ δεν θα μεταδοθεί.**

**ΣΑΒΒΑΤΟ 11/11/2023, στις 18:00: ΣΥΝ ΓΥΝΑΙΞΙ – Β΄ ΚΥΚΛΟΣ (Ε) Κ8 W**

**Με τον Γιώργο Πυρπασόπουλο**

Ποια είναι η διαδρομή προς την επιτυχία μιας γυναίκας σήμερα; Ποια είναι τα εμπόδια που εξακολουθούν να φράζουν τον δρόμο τους και ποιους τρόπους εφευρίσκουν οι σύγχρονες γυναίκες για να τα ξεπεράσουν;

Οι απαντήσεις δίνονται στην εκπομπή της ΕΡΤ2 **«Συν γυναιξί»,** τηνπρώτη σειρά ντοκιμαντέρ που είναι αφιερωμένη αποκλειστικά σε γυναίκες.

Μια ιδέα της **Νικόλ Αλεξανδροπούλου,** η οποία υπογράφει επίσης το σενάριο και τη σκηνοθεσία, και στοχεύει να ψηλαφίσει τον καθημερινό φεμινισμό μέσα από αληθινές ιστορίες γυναικών.

Με οικοδεσπότη τον δημοφιλή ηθοποιό **Γιώργο Πυρπασόπουλο,** η σειρά ντοκιμαντέρ παρουσιάζει πορτρέτα γυναικών με ταλέντο, που επιχειρούν, ξεχωρίζουν, σπάνε τη γυάλινη οροφή στους κλάδους τους, λαμβάνουν κρίσιμες αποφάσεις σε επείγοντα κοινωνικά ζητήματα.

Γυναίκες για τις οποίες ο φεμινισμός δεν είναι θεωρία, είναι καθημερινή πράξη.

**«Αθηνά Γιαννοπούλου»**

*«Λυπάμαι πολύ, αλλά δεν νομίζω να έχετε καμία ελπίδα να γίνετε χειρουργός».*

Η διακεκριμένη πλαστική και επανορθωτική χειρουργός **Αθηνά Γιαννοπούλου** μιλά για την αντιμετώπιση που είχε ως γυναίκα στον κλάδο της Ιατρικής κατά τη διάρκεια της πορείας της στην Ελλάδα και στην Αμερική.

Ο **Γιώργος Πυρπασόπουλος** τη συναντά στη Θεσσαλονίκη, μιλούν για τη δράση της ως πρόεδρος της ΑΕΛΙΑ, του μη κερδοσκοπικού οργανισμού που ασχολείται με το ζήτημα του καρκίνου του μαστού και συνομιλεί με γυναίκες που βρίσκονται στο στάδιο αποκατάστασης.

Μεταξύ άλλων, η Αθηνά Γιαννοπούλου αναλύει και την έννοια της ομορφιάς και τον ρόλο της Πλαστικής Χειρουργικής στα πρότυπα που έχουν σήμερα οι γυναίκες.

Παράλληλα, η Αθηνά Γιαννοπούλου εξομολογείται τις βαθιές σκέψεις της στη **Νικόλ Αλεξανδροπούλου,** η οποία βρίσκεται πίσω από τον φακό.

**Σκηνοθεσία-σενάριο-ιδέα:** Νικόλ Αλεξανδροπούλου.

**Παρουσίαση:** Γιώργος Πυρπασόπουλος.

**Αρχισυνταξία:** Μελπομένη Μαραγκίδου.

**Παραγωγή:** Libellula Productions.

**Έτος παραγωγής:** 2021

**ΣΑΒΒΑΤΟ 11/11/2023, στις 19:00: Ο ΝΙΚΟΣ ΞΥΛΟΥΡΗΣ ΚΑΙ ΤΡΙΑ ΠΟΙΗΜΑΤΑ - Α' & Β' ΜΕΡΟΣ (Ε) K8 W**

**Ντοκιμαντέρ, παραγωγής 2004**

Ο **Νίκος Ξυλούρης** έρχεται στην Αθήνα από την Κρήτη, την περίοδο της δικτατορίας. Με τη φωνή και το ήθος του σε λίγο καιρό ξεπερνά τα όρια ενός απλού ερμηνευτή τραγουδιών και γίνεται γνωστός σε όλη την Ελλάδα και το εξωτερικό.

Η Γαλλική Μουσική Ακαδημία τον βραβεύει και από την Ιαπωνία φθάνει ένα κινηματογραφικό συνεργείο που τον αναζητεί επιμόνως. Όλα αυτά λίγους μήνες πριν ξεσπάσει η φοιτητική εξέγερση του Πολυτεχνείου, την οποία η παρουσία και τα τραγούδια του Νίκου Ξυλούρη σφράγισαν ανεξίτηλα.

Το ντοκιμαντέρ, ακολουθώντας τον αφηγηματικό άξονα τριών ποιημάτων του **Αλέξη Ασλάνογλου,** γυρίστηκε σχεδόν όλο στην Αθήνα, σε μια προσπάθεια ιχνηλάτησης της χαμένης αθωότητας μιας εποχής κάτω από επιστρώσεις λόγου, μουσικής και τσιμέντου.

**Σκηνοθεσία - σενάριο:** Σταύρος Στρατηγάκος

**ΔΕΥΤΕΡΑ 13/11/2023, στις 17:30: Η AΡΧΑΙΑ ΣΚΟΥΡΙΑ - ΕΡΤ ΑΡΧΕΙΟ (Ε) Κ8 W**

**Κοινωνική-δραματική σειρά, βασισμένη στο ομότιτλο μυθιστόρημα της Μάρως Δούκα, παραγωγής 1983**

**Επεισόδιο 7ο.** Η Μυρσίνη και ο Φώντας, στην προσπάθειά τους να κρυφτούν, καταφεύγουν για λίγες μέρες στο σπίτι της Λουκίας. Στο μεταξύ η Μυρσίνη, ενώ περνά από το σπίτι της για να πάρει κάτι πράγματά της, συλλαμβάνεται και ανακρίνεται. Ο πατέρας της πληροφορείται τη σύλληψή της και με τη βοήθεια του στρατηγού θείου Ιωακείμ την αποφυλακίζουν προσωρινά.

Έτσι, η Μυρσίνη επιστρέφει για λίγο στο πατρικό της σπίτι. Αρνούμενη, όμως, να υπογράψει δήλωση μετανοίας, μεταφέρεται πάλι στη φυλακή.

**ΤΡΙΤΗ 14/11/2023, στις 17:00: Η AΡΧΑΙΑ ΣΚΟΥΡΙΑ - ΕΡΤ ΑΡΧΕΙΟ (Ε) Κ8 W**

**Κοινωνική-δραματική σειρά, βασισμένη στο ομότιτλο μυθιστόρημα της Μάρως Δούκα, παραγωγής 1983**

**Επεισόδιο 8ο.** Για δεύτερη φορά ο πατέρας της Μυρσίνης καταφέρνει, χρησιμοποιώντας κάποιες γνωριμίες του, να την αποφυλακίσει. Έτσι η Μυρσίνη επιστρέφει στο πατρικό της σπίτι και πάει με τους γονείς της σ’ ένα νησί για διακοπές. Όταν επιστρέφουν πηγαίνει πάλι στην γκαρσονιέρα της. Αποφασίζει ν’ αρραβωνιαστεί με τον Γιώργο που είναι στη φυλακή.

Στο μεταξύ, πεθαίνει ο πατέρας του Δημήτρη στο νοσοκομείο. Η Μυρσίνη μαζί με τη μητέρα του Γιώργου, τον επισκέπτονται στις φυλακές της Αίγινας.

**Επεισόδιο 9ο.** Η Μυρσίνη ψάχνει για δουλειά. Η Ασφάλεια συλλαμβάνει τον Τέλη μόλις επιστρέφει με τη Λουκία από το Λονδίνο. Η Μυρσίνη «οργανώνει» την Ελένη, την αδελφή του Γιώργου, στην παρανομία. Ο Δημήτρης φεύγει τελικά στη Γερμανία.

Νέα επίσκεψη της Μυρσίνης στις φυλακές της Αίγινας, όπου ακόμα βρίσκεται ο Γιώργος. Η Λουκία της ανακοινώνει ότι ο πατέρας της χωρίζει με τη μητέρα της κι ότι πρόκειται να παντρευτούν.

**ΤΕΤΑΡΤΗ 15/11/2023, στις 17:00: Η AΡΧΑΙΑ ΣΚΟΥΡΙΑ - ΕΡΤ ΑΡΧΕΙΟ (Ε) Κ8 W**

**Κοινωνική-δραματική σειρά, βασισμένη στο ομότιτλο μυθιστόρημα της Μάρως Δούκα, παραγωγής 1983**

**Επεισόδιο 10ο.** Ο Τέλης ζητεί από τη Ναταλία να χωρίσουν. Εκείνη, στεναχωρημένη φεύγει στο Λονδίνο. Στο μεταξύ, οι φοιτητές συγκεντρώνονται στη Νομική. Η Δανάη αποκαλύπτει στη Μυρσίνη τον δεσμό της με τον Παύλο. Συλλαμβάνεται η Ελένη, η αδελφή του Γιώργου και η μητέρα της προσπαθεί να τη σώσει. Η Μυρσίνη επισκέπτεται στις φυλακές τον Γιώργο, που της φορτώνει τις ευθύνες για τη σύλληψη της αδελφής του.

Ο Τέλης παντρεύεται τη Λουκία, αλλά τα νέα από το Λονδίνο είναι άσχημα: η Ναταλία αυτοκτόνησε. Στα χέρια της Μυρσίνης φτάνει το ημερολόγιο της μητέρας της.

**Επεισόδιο 11ο.** Μετά την αυτοκτονία της Ναταλίας στο Λονδίνο, η φίλη της Λίζας παραδίδει στη Μυρσίνη το ημερολόγιο της μητέρας της. Η Μυρσίνη επισκέπτεται τον Γιώργο στις φυλακές της Αίγινας και του μιλά για την αυτοκτονία της μητέρας της. Ο Φώντας, ναύτης πια, συναντιέται με τη Μυρσίνη και μιλούν για τη σχέση της με τον Γιώργο. Η Μυρσίνη καίει το ημερολόγιο της μητέρας της και αρχίζει να επικοινωνεί πάλι με τους παλιούς της φίλους. Συναντιέται συχνά με τον Ανέστη, παλιό οικογενειακό φίλο.

**ΠΕΜΠΤΗ 16/11/2023, στις 17:00: Η AΡΧΑΙΑ ΣΚΟΥΡΙΑ - ΕΡΤ ΑΡΧΕΙΟ (Ε) Κ8 W**

**Κοινωνική-δραματική σειρά, βασισμένη στο ομότιτλο μυθιστόρημα της Μάρως Δούκα, παραγωγής 1983**

**Επεισόδιο 12ο.** Η Μυρσίνη και η μητέρα του Γιώργου πηγαίνουν στην Αίγινα να πάρουν τον Γιώργο που αποφυλακίζεται. Επιστρέφουν στην Αθήνα. Το βράδυ, η Μυρσίνη, ο Γιώργος, οι αδελφές του Ασπασία και Ελένη και φίλοι γιορτάζουν την επιστροφή του. Η Μυρσίνη προτείνει στον Γιώργο να μείνουν μαζί. Αυτός αρνείται. Της μιλά για τα παιδικά του χρόνια. Ο Γιώργος με τη μητέρα του και την αδελφή του Ασπασία συζητούν τα οικογενειακά τους προβλήματα. Η Ελένη, η αδελφή του, διαφωνεί πολιτικά με τον Γιώργο και τη Μυρσίνη.

Ο Γιώργος πιάνει δουλειά στο δικηγορικό γραφείο του θείου του. Με αφορμή τον Απόστολο, τον αδελφό της Ξένιας, ο Γιώργος μιλά στη Μυρσίνη για τα παιδικά του χρόνια και τον πρώτο έρωτά του, την Ξένια.

**Επεισόδιο 13ο.** Μετά την αποφυλάκισή του ο Γιώργος πιάνει δουλειά στο δικηγορικό γραφείο του θείου του. Με αφορμή τον Απόστολο, αδελφό της Ξένιας, ο Γιώργος μιλά στη Μυρσίνη για τα παιδικά του χρόνια και τον πρώτο του έρωτα, την Ξένια.

Η Μυρσίνη γνωρίζει τον Γιώργο στους δικούς της. Συναντιέται με τη φίλη της Ουρανία και συζητεί τα προβλήματά της με τον Γιώργο. Η μητέρα του Γιώργου προσκαλεί τον Τέλη, πατέρα της Μυρσίνης, στο σπίτι της και τον ρωτάει για τη Μυρσίνη και την οικονομική της κατάσταση. Ο Τέλης φεύγει θυμωμένος. Η Μυρσίνη και ο Γιώργος τσακώνονται εξαιτίας της μητέρας του.

**ΠΕΜΠΤΗ 16/11/2023, στις 21:00: ΠΑΡΑΣΚΗΝΙΟ - ΕΡΤ ΑΡΧΕΙΟ (Ε) Κ8 W**

**«Δύο φωνές ελευθερίας από την Ντόιτσε Βέλε (Deutsche Welle)»**

**Ντοκιμαντέρ, παραγωγής 2000**

Τοντοκιμαντέρ είναι αφιερωμένο στην ελληνική εκπομπή της **Ντόιτσε Βέλε** (Deutsche Welle). Οι συντελεστές της, **Κώστας Νικολάου** και **Αλέξανδρος Σχινάς,** μιλούν για τα χρόνια της δικτατορίας των Συνταγματαρχών, στους σκοπούς για τους οποίους δημιουργήθηκε η εκπομπή και στον τρόπο λειτουργίας της.

Οι δημοσιογράφοι αναφέρονται στον ρόλο της εκπομπής την περίοδο της δικτατορίας, το καλυμμένο αντιδικτατορικό της ύφος, τη ραδιοφωνική συνέντευξη του **Αλέκου Παναγούλη** και τη λογοκρισία που κατά καιρούς είχαν υποστεί.

Επίσης, γίνεται αναφορά στα γεγονότα του Πολυτεχνείου, στην τουρκική εισβολή στην Κύπρο και στις μετέπειτα εξελίξεις από την πτώση του στρατιωτικού καθεστώτος.

**Σκηνοθεσία-σενάριο:** Δημήτρης Δημογεροντάκης

**Μουσική επιμέλεια:** Δημήτρης Βασιλειάδης

**Διεύθυνση φωτογραφίας:** Γιώργος Πουλίδης

**Διεύθυνση παραγωγής:** Θεοχάρης Κυδωνάκης

**Διάρκεια:**51΄

**ΠΑΡΑΣΚΕΥΗ 17/11/2023, στις 17:00: Η AΡΧΑΙΑ ΣΚΟΥΡΙΑ - ΕΡΤ ΑΡΧΕΙΟ (Ε) Κ8 W**

**Κοινωνική-δραματική σειρά, βασισμένη στο ομότιτλο μυθιστόρημα της Μάρως Δούκα, παραγωγής 1983**

**Επεισόδιο 14ο.** Η σχέση της Μυρσίνης και του Γιώργου βρίσκεται σε άσχημο σημείο, ενώ οι φοιτητές άρχισαν ήδη να μαζεύονται στο Πολυτεχνείο και τα μεγάλα γεγονότα ξεσπούν με τη Μυρσίνη στο επίκεντρό τους.

Κυνηγημένη, καταφεύγει στο πατρικό της σπίτι, όπου ζει ο πατέρας της με τη Λουκία.

Στο μεταξύ ο Γιώργος, που κι αυτός από τα γεγονότα του Πολυτεχνείου κρυβόταν στης Ξένιας, της προτείνει να χωρίσουν. Αυτό δεν κρατά πολύ και ο ίδιος της ζητεί συγγνώμη για το λάθος του, αφού ακόμα όπως λέει την αγαπάει. Όμως, η Μυρσίνη δεν είναι πια βέβαιη ότι θέλει να συνεχίσει τη σχέση της μαζί του.

**Επεισόδιο 15ο (τελευταίο).** Η Μυρσίνη, μέσα από την αρχική σύγχυση ιδεών και προβληματισμών, φτάνει πια σε μια διαυγή κατάρτιση και μια ουσιαστική θεώρηση των όσων μέχρι σήμερα έζησε. Γλιτώνει από τα τανκ του Πολυτεχνείου, αλλά βλέπει και την αιματηρή θυσία των συντρόφων της να γίνεται ψηφοθηρικό πανό με τη Μεταπολίτευση.

Ο Δημήτρης επιστρέφει από τη Γερμανία και «τακτοποιείται» σε κάποια θέση.

Ο Γιώργος παντρεύεται με την Ξένια, ενώ προσπαθεί να δικαιολογηθεί στη Μυρσίνη.

Επίσης, παντρεύονται ο Φώτης και η Ελβίρα, με κουμπάρα τη Μυρσίνη.

Ο Φώτης ξεκόβει εντελώς από την παρέα, ενώ η παλιά φίλη της Μυρσίνης, η Δανάη, την πλησιάζει και της ζητεί να οργανωθεί.

Η Μυρσίνη μένει μόνη της, με τη δική της αλήθεια και με την πεποίθηση πως τους μελλούμενους καιρούς και με πλατύτερους ορίζοντες, ο αγώνας συνεχίζεται.

**ΠΑΡΑΣΚΕΥΗ 17/11/2023, στις 21:00: Η ΙΣΤΟΡΙΑ ΤΩΝ ΧΡΟΝΩΝ ΜΟΥ - ΕΡΤ ΑΡΧΕΙΟ (Ε) Κ8 W**

Σειρά ντοκιμαντέρ, παραγωγής 2005, που καταγράφει τις προφορικές μαρτυρίες Ελλήνων δημιουργών για μια κρίσιμη περίοδο της ζωής τους, του έργου τους, της χώρας. Κάθε δημιουργός επιλέγει μια συγκεκριμένη χρονιά, οριακή για το έργο του, αφηγείται τη ζωή του εκείνη την περίοδο, το έργο που ετοιμάζει, με τις όποιες συνεκδοχές, αλληλεξαρτήσεις, αλλά και επαναπροσδιορισμούς που το συνδέουν με την προσωπική του ζωή.

Παράλληλα, παρουσιάζει γεγονότα της Ιστορίας της χώρας, που λαμβάνουν χώρα πάλι την ίδια χρονιά, που ορίζουν, συμπληρώνουν ή και ερμηνεύουν τα προηγούμενα. Όλα αυτά βέβαια, σήμερα, όπως τα συγκρατεί και τα επιλέγει η μνήμη.

Σκοπός της σειράς είναι να αιχμαλωτίσει «ιστορίες» που κινούνται στον χώρο της προφορικής μαρτυρίας.

**«Μάρω Δούκα - 1979»**

Η πεζογράφος **Μάρω Δούκα** αυτοπαρουσιάζεται, εστιάζοντας την αφήγησή της στο 1979, χρονιά κατά την οποία κυκλοφορεί το πρώτο της μυθιστόρημα με τίτλο **«Η αρχαία σκουριά».**

Αφού ορίσει το κοινωνικοπολιτικό πλαίσιο και κλίμα της εποχής, αναφέρεται στις προθέσεις της να αποτυπώσει το πορτρέτο της γενιάς του Πολυτεχνείου, επιδιώκοντας να αποδώσει τα όνειρα αλλά και τις απογοητεύσεις της.

Μιλά για την αποδοχή της «Αρχαίας σκουριάς», τα επαινετικά σχόλια των κριτικών, αλλά και τις επικρίσεις που δέχτηκε από μεγάλη μερίδα της Αριστεράς, που αντιλαμβανόταν ως αντιδραστικό τον πολιτικό κριτικό λόγο της συγγραφέως.

Πλάνα αρχείου προβάλλουν τα σημαντικότερα γεγονότα της χρονιάς του 1979, όπως την ένταξη της Ελλάδας στην ΕΟΚ, την ισλαμική επανάσταση στο Ιράν και τέλος την απονομή του Νόμπελ Λογοτεχνίας στον Έλληνα ποιητή Οδυσσέα Ελύτη.

Περιλαμβάνονται, επίσης, πλάνα αρχείου από το χρονικό της εξέγερσης του Πολυτεχνείου, ενώ η Μάρω Δούκα διαβάζει αποσπάσματα από το βιβλίο της.

**Σενάριο-σκηνοθεσία:** Σταύρος Καπλανίδης **Διεύθυνση φωτογραφίας:** Γιάννης Βαρβαρίγος
**Μοντάζ:** Αγγέλα Δεσποτίδου
**Μουσική:** Γιώργος Παπαδάκης
**Ηχοληψία:** Φάνης Καραγιώργος
**Διεύθυνση παραγωγής:** Θάνος Λαμπρόπουλος **Παραγωγή:** ΕΡΤ Α.Ε.
**Εκτέλεση παραγωγής:** Περίπλους
**Έτος παραγωγής:** 2005

**ΠΑΡΑΣΚΕΥΗ 17/11/2023, στις 22:00: Η ΔΙΚΗ ΤΟΥ ΠΟΛΥΤΕΧΝΕΙΟΥ - ΕΡΤ ΑΡΧΕΙΟ (Ε) Κ8 W**

Εκπομπή-αφιέρωμα, παραγωγής 1982, με αφορμή την επέτειο, τότε, των εννέα χρόνων από την εξέγερση του Πολυτεχνείου.

Η εκπομπή περιλαμβάνει αποσπάσματα από την ιστορική Δίκη του Πολυτεχνείου του 1975, που για πρώτη φορά θα παρουσιαζόταν τότε στην τηλεόραση.

Το τηλεοπτικό υλικό για την κάλυψη της Δίκης προερχόταν από τη Γενική Γραμματεία Τύπου και Πληροφοριών.

Η δίκη για τα αιματηρά γεγονότα του Πολυτεχνείου άρχισε το πρωί της 16ης Οκτωβρίου 1975 στο Πενταμελές Εφετείο Αθηνών στις Φυλακές Κορυδαλλού.

Πρόεδρος του δικαστηρίου ήταν ο εφέτης **Ιωάννης Κουσουλός** και μέλη οι εφέτες **Παναγιώτης Καλκαβούρας, Γεώργιος Μαρκουλάκης, Α. Σακελλαριάδης** και **Κωνσταντίνος Καινούργιος.** Εισαγγελέας της έδρας, ο **Νικόλαος Γανώσης** και αναπληρωτής εισαγγελέας ο **Γεώργιος Αρώνης.**

Συνολικά 32 άτομα κάθονταν στο εδώλιο του κατηγορουμένου, μεταξύ των οποίων, ο **Γεώργιος Παπαδόπουλος** και ο **Δημήτριος Ιωαννίδης** για ηθική αυτουργία, που κάθονταν στις πίσω σειρές των εδωλίων.

Κατά τη διάρκεια της δίκης κατέθεσαν 237 μάρτυρες κατηγορίας και 47 υπεράσπισης.

Έπειτα από δυόμισι μήνες ακροαματικής διαδικασίας, στις 30 Δεκεμβρίου 1975, εκδόθηκε η απόφαση του Δικαστηρίου. Είκοσι από τους κατηγορουμένους καταδικάσθηκαν από ποινές φυλάκισης έως ισόβια κάθειρξη και 12 αθωώθηκαν.

Ο **Δημήτριος Ιωαννίδης** και ο **Νικόλαος Ντερτιλής** καταδικάσθηκαν σε ισόβια, ενώ ο αρχηγός των Απριλιανών, **Γεώργιος Παπαδόπουλος,** καταδικάσθηκε σε 25 χρόνια κάθειρξη.

Στην εκπομπή, περιλαμβάνονται καταθέσεις κατηγορουμένων και μαρτύρων κατηγορίας, καθώς και η απόφαση του Δικαστηρίου που ανακοινώθηκε στις 30 Δεκεμβρίου 1975.

Στο υλικό της εκπομπής περιλαμβάνονται οι καταθέσεις των εξής κατηγορουμένων: του **Θρασύβουλου Γιοβάννη,** ταξίαρχου ε.α. επικεφαλής της επιχείρησης εκκένωσης του Πολυτεχνείου, του **Μιχαήλ Γουνελά,** υπίλαρχου ε.α., επικεφαλής του τανκ του Πολυτεχνείου, του **Χαράλαμπου Παπαδόπουλου,** πρώην γενικού γραμματέα του Υπουργείου Δημόσιας Τάξης, του **Λουκά Χριστολουκά,** πρώην αστυνομικού διευθυντή Αθηνών, του δικτάτορα **Γεώργιου Παπαδόπουλου,** του **Νικόλαου Ντερτιλή** ταξίαρχου ε.α., του **Κωνσταντίνου Μαυροειδή,** αντιστράτηγου ε.α., τότε αρχηγού της ΑΣΔΕΝ, του **Δημήτριου Ζαγοριαννάκου**, στρατηγού ε.α. πρώην αρχηγού των Ενόπλων Δυνάμεων, του **Βασίλειου Μπουκλάκου,** ταγματάρχη ε.α. πρώην διευθυντή του Ρυθμιστικού Κέντρου (νυν ΕΚΑΒ), του **Νικόλαου Κατσάρα,** δόκιμου υπαστυνόμου και του **Δημήτριου Ιωαννίδη,** αρχηγού της ΕΣΑ την περίοδο της εξέγερσης.

Για τη διερεύνηση των ευθυνών του τότε Υπουργείου Παιδείας και της στάσης της Συγκλήτου των καθηγητών του Πολυτεχνείου σημαντική ήταν η κατάθεση του **Παναγιώτη Σιφναίου,** πρώην υπουργού Παιδείας.

Τέλος, ανάμεσα στις καταθέσεις μαρτύρων κατηγορίας περιλαμβάνεται στην εκπομπή η μαρτυρία του αρχηγού της Ένωσης Κέντρου-Νέες Δυνάμεις **Γεώργιου Μαύρου,** ο οποίος υποβάλλει στη διάθεση του δικαστηρίου μαγνητοταινία ήχου με ηχογραφημένες τις εκπομπές του ραδιοφωνικού σταθμού του Πολυτεχνείου.

Η εκπομπή τελειώνει με την ανάγνωση της απόφασης του Δικαστηρίου από τον πρόεδρο του Πενταμελούς Εφετείου, Ιωάννη Κουσουλό.

**Επιμέλεια εκπομπής:** Κατερίνα Πατέλη

**Τηλεοπτική διεύθυνση:** Ανδρέας Αντωνιάδης

**Παραγωγή:** 1982

**ΠΑΡΑΣΚΕΥΗ 17/11/2023, στις 23:00: ΑΝΑΖΗΤΩΝΤΑΣ ΤΗ ΧΑΜΕΝΗ ΕΙΚΟΝΑ - EΡΤ ΑΡΧΕΙΟ (Ε)**

Σειρά ντοκιμαντέρ που παρουσιάζει μια ανθολογία σπάνιου κινηματογραφικού αρχειακού υλικού, χωρισμένου σε θεματικές που αφορούν σε σημαντικά ιστορικά γεγονότα της Ελλάδας του 20ού αιώνα, προσωπικότητες της πολιτικής ζωής, καλλιτέχνες και αστικά τοπία, όπως αυτά καταγράφηκαν από τον κινηματογραφικό φακό κατά την πάροδο των ετών.

**«Ημέρες Πολυτεχνείου»**

Το συγκεκριμένο ντοκιμαντέρ, βασισμένο σε αρχειακό κινηματογραφικό υλικό, αναφέρεται στην **εξέγερση του Πολυτεχνείου,** στον χαρακτήρα της κατάληψης, στα γεγονότα της νύχτας της 16ης προς 17η Νοεμβρίου 1973 και σε όσα ακολούθησαν.

Μέσα από αποσπάσματα του μεγάλου μήκους ντοκιμαντέρ με τίτλο **«Μέγαρα»** (1974), των **Σάκη Μανιάτη** και **Γιώργου Τσεμπερόπουλου,** αλλά και λήψεις ιδιωτών και άλλων κινηματογραφιστών, παρακολουθούμε τις διαδηλώσεις των Μεγαρέων στους δρόμους της Αθήνας που διαμαρτύρονται κατά της απαλλοτρίωσης των κτημάτων τους και την εγκατάσταση διυλιστηρίων, καθώς και την είσοδό τους στο Πολυτεχνείο το οποίο βρισκόταν υπό κατάληψη από τους φοιτητές.

Ακολουθούν λήψεις με σκηνές από τους δρόμους της Αθήνας και το συγκεντρωμένο πλήθος γύρω από το Πολυτεχνείο, σπάνια στιγμιότυπα από τους εσωτερικούς χώρους του Πολυτεχνείου, καθώς και πλάνα από την επόμενη μέρα της καταστολής της εξέγερσης και τον τρόπο που το δικτατορικό καθεστώς επιχείρησε να την παρουσιάσει.

Κατά τη διάρκεια του ντοκιμαντέρ, η κάμερα καταγράφει τα συνθήματα των αγωνιστών του Πολυτεχνείου, ενώ ακούγεται η μετάδοση μηνυμάτων του Ραδιοφωνικού Σταθμού της Συντονιστικής Επιτροπής του Πολυτεχνείου με τις φωνές της **Μαρίας Δαμανάκη,** του **Δημήτρη Παπαχρήστου** και του **Λάμπρου Παπαδημητράκη.**

**Έρευνα-Σκηνοθεσία:** Λάκης Παπαστάθης

**Διεύθυνση παραγωγής:** Θεοχάρης Κυδωνάκης

**Μια παραγωγή της CINETIC για την ΕΡΤ Α.Ε.**

**Έτος παραγωγής:** 1994